નીતિશકુમાર બહારથી જેટલા સજ્જન દેખાવાની કોશિશ કરે છે એનાથી અનેકગણા રીઢા રાજકારણી તરીકેની ઓળખ વધારે ને વધારે દૃઢ થતી જાય છે. નેતા તરીકે સફળ થવું એક વાત છે અને થોડી ગણી આબરૂ જાળવી રાખવી જુદી વાત છે. ચીમનભાઈ પટેલ નેતા તરીકે સફળ થયા હતા, પણ તેમની આબરૂ ક્યારેય એટલી સારી થઈ નહોતી. નીતિશકુમાર એ જ કેટેગરીમાં આવી ગયાં છે, કેમ કે સત્તા ખાતર તેમણે એવાં એવાં ગંદા કામ કર્યા છે કે રીઢા રાજકારણીને પણ શરમ આવે. ભાજપમાં જોડાવાનું, છુટ્ટા થઈ જવાનું, લાલુ યાદવનો સાથ લેવાનો અને છોડી દેવાનો એ બહુ સામાન્ય બદમાશી છે. નીતિશકુમાર પૈસા વાપરીને લોકોને ખરીદી લેવામાં, દલાલોને પત્રકાર બનાવીને તેમના અખબારોને લાખો રૂપિયા આપવામાં, બીજા ચોરલૂંટારાઓને એનજીઓ ખોલી આપીને તેમને પણ કરોડો રૂપિયા આપવામાં માહેર સાબિત થયા છે. નીતિશ કેવા કેવા માણસોને પોષે છે તેનો સૌથી વરવો નમૂનો હવે બહાર આવી ગયો છે.